khistorydata/jeongjo-sjw-relations huggingface dataset:
정조 9년 · 목
左議政洪樂性啓言。 兵判回啓。未及見之。而把總哨官之每都目陞遷。不但朔數之太促。履歷有高低。薦亦有不一。有難卒乍間稟定。使兵判爛商朔數及陞遷之規。成出節目。似好矣。兵曹判書徐有隣啓言。臣於日昨倉卒回啓。思未周詳。而把總則自當依前陞資。至於哨官則薦有高下。品有階梯。遷轉初仕。實難指的。故果以隨品陞敍仰對。而若無一定之制。易致疑眩。且毋論把總哨官。計朔計仕等節。恐不可無照例講定之擧矣。司直李命植啓言。 把總旣許每都目陞擬。則哨官亦宜有遷轉之道。而當限幾朔。稍近於軍門將官出六。則似好矣。工曹判書金華鎭啓言。挾輦哨官。又作陞遷之窠。則次知校屬及槍劍將輩。必有★(希+見)覬之望。哨官之有勤勞者。或以特恩除職。而亦爲計朔定限則恐好矣。副司直鄭好仁啓言。數年以來。挾輦將之每都目陞資。不但爲閒散堂上之捷徑。哨官亦不無抑鬱之歎。陞六與初仕。惟在於兵曹節目之如何。而不可無計仕之道。且把總哨官。俱是莫重侍衛之任。則該大將之劃送。未免事體之屑越。此後差出時。必稱挾輦把總哨官望。以作區別之道。或有事故。至於不得已給暇代送之境。則必爲草記後施行。以重事面。爲宜矣。戶曹判書趙㻐啓言。臣於此旣無料量。故頃日下詢之時。已以不敢臆對之意仰奏矣。副司直徐浩修啓言。臣則訓將疏本。 兵曹回啓。俱未得見。不敢臆對矣。刑曹判書李在簡啓言。每都目陞資。已是捷徑。而今若又許哨官之陞六或初仕。則亦一倖門。恐不可輕議矣。 樂性啓言。事係官方。不可率爾決定。使兵判爛商定制後。成節目啓下。以爲擧行之地。恐合事宜矣。從之。華鎭啓言。不計久勤與否。一從該營所報而遷轉。則終有欠於官制。毋論把總哨官。每於劃送挾輦之時。草記啓下。以爲計仕憑考之道。似得宜矣。敎以。此言亦好。令兵判筵退後更爲爛商。都政前稟處。有隣啓言。都政只隔一日。其前恐未及周旋矣。敎以。此哨官。已準朔數。陞六區處。從速指一稟處。
정조 9년 · 강
命備邊司救蝕。自明年勿爲擧行。
정조 9년 · 목
左議政洪樂性啓言。去十五日月蝕時救蝕。備邊司雖已擧行。而大典通編救蝕衙門。旣無備邊司。本司且是權設衙門。則自明年日蝕爲始。勿爲擧行之意。敢達矣。從之。
정조 9년 · 강
命丙別文武科初試退行。
정조 9년 · 목
禮曹判書金履素啓言。來丙午別試文武科初試擇日。以二月初二日啓下。而初三日釋菜相値。館學儒生。勢難赴試云。以初四日退行。改付標以入。從之。
정조 9년 · 목
承旨洪仁浩啓言。宋益中展看笏記之際。擧措多錯。請推考。從之。
정조 9년 · 강
掌令宋益中避嫌乞遞。賜批。
정조 9년 · 목
避嫌略曰。遐土賤蹤。猥登筵席。至被承宣請推之擧。其何可晏然於臺次乎。請遞臣職。敎以。勿辭。亦勿退待。
정조 9년 · 강
命掌令宋益中勿推。
정조 9년 · 목
承旨洪仁浩啓言。 臺臣避嫌。例當進前奏達。而宋益中無端就次後。始爲避嫌。請推考從之。又啓言。宋益中擧措。轉益顚錯。臺體之壞損。無復餘地。請推考。敎以。遠人無怪其不識筵體。勿推。○副應敎李敬一啓言。宋益中擧措慌忙。奏對糢糊。大損臺體。請罷職。敎以。生疏所致。不允。
정조 9년 · 강
掌令宋益中避嫌乞遞。賜批許之。
정조 9년 · 목
避嫌略曰。初登筵席。避啓之際。不善周旋。又柀承宣請推之擧。請遞臣職。敎以。一筵四避。前所未聞。勢難例批。依啓。
정조 9년 · 강
遞承旨趙興鎭。以朴祐源代之。
정조 9년 · 목
興鎭不爲仕進。敎以。右承旨聞有實病。許遞。前望單子入之。待下批牌招。
정조 9년 · 강
命昆陽郡守趙雲履拿處。尋分揀。
정조 9년 · 목
承旨洪仁浩啓言。雲履奏對糢糊。擧措顚錯。請推考。敎以。奏對儱侗。拿處。又敎曰。 昆陽郡守趙雲履拿處分揀。仍爲下直。
정조 9년 · 목
具翼善冠袞龍袍。乘輿出賓陽門。由月覲門。詣 景慕宮入齋殿。仍詣版位行禮。入 廟內奉審如儀。還入齋殿。少頃乘輿由賓陽門還內。
정조 9년 · 강
以李命植爲弘文提學。
정조 9년 · 목
政院以延祥詩出韻科次。弘文提學啓請牌招。敎以。都政在明。許遞。前望單子入之。待下批牌招。出韻科次。
정조 9년 · 강
遞承旨朴祐源。以李亨元代之。尋遞。以崔★(日/敏)代之。
정조 9년 · 목
敎曰。 左承旨許遞。前望單子入之。○亨元牌不進。敎以。許遞。前望單子入之。
정조 9년 · 강
執義李延伋避嫌乞遞。賜批許之。
정조 9년 · 목
避嫌略曰。臣於臺職。本自不稱。而卽伏見擧條下者。昨筵入侍。以謂有身病。旋卽出去。至請問備。何可仍冒於臺次乎。請遞臣職。批以。依啓。
정조 9년 · 강
遞承旨崔★(日/敏)。
정조 9년 · 목
政院以★(日/敏)在外啓稟。敎以。許遞。前望單子入之。
정조 9년 · 강
判下兵曹 社稷親祭時軍兵磨鍊草記。
정조 9년 · 목
因該曹草記。敎以。以訓局馬軍三哨。步軍十哨爲先後廂。 御營廳留陣。禁軍三番隨駕。
정조 9년 · 강
御重熙堂。行都政。吏曹判書趙時俊。參判沈豊之。參議李集斗。兵曹判書徐有隣。 參判李文源。參議柳誼。參知洪文泳進。
정조 9년 · 목
敎曰。以疏通事。飭諭於筵席絲綸之間者。前後凡幾遭矣。壬寅冬大政日傳敎中。至以同慶餙喜之意。有所申勉。惟予斷斷苦心。則諸臣庶或諒悉。大抵疏通二字。已非好題目。朝廷本無棄物。初何疏與通之可論哉。第缺世故多端。位著殆空。或有無累而見枳者。或有疑似而永錮者。一有湮滯。終身坎坷。居銓之臣。雖欲決意對揚。而不知某人之干何事坐何故。缺荏苒。終未缺樣子。世道之淆雜人心之咈菀。苟求其故。莫不由於疏通之未得其方。向來宋載經之劻勷。豈勝駭痛。官爵本非一銓官生色之資。苟使載經挺身誣謗。轉向一心。則何患不對揚。而乃反外假振缺之名。內售沽缺之計。朝擧一人。暮擧一人。昨政如是。今政又如是。勿論有累與無累。惟以濟私爲事。使朝家本意。閼事不行。而見擬者亦不以爲光鮮。堂堂黜陟之權。便作一載經操縱之物。原其心。雖出疏闇。卽其跡。難免擅弄。其時非不知明示好惡痛革矯枉之失。而名以疏通。反抵罪戾。則不知者必當曰某也以疏通而被罪。是何異於欲其入而閉其門也。伊後卿本聲罪至嚴。而姑置勿問不罪之科者。朝家豈或顧藉於載經而然。初不以其罪罪之。則亦不必以非其罪罪故耳。一自載經事後。疏通一事。又非銓家之缺矣禁忌莫不懲羹於載經。取鑑於載經。語到此事。皆輒掉頭。世道轉輾至於莫可收拾之境。缺正謂此道。今番都政。行於此堂。意豈保爾。目今悠悠萬事。莫過於貽燕。而貽燕之謨。亦莫過於疏菀而導和。 銓官缺意到此箇事理。必不當如前因循。卽令兩銓之臣知悉此意。又敎曰。考績之法雖嚴。歲謁起居在卽。前主簿洪守榮蕩滌敍用。仍令該曺口傳付軍職。 慈宮本家。無承候之人。復職前。依永付司果例。使之給祿。冠帶常仕。前參奉金龍柱監造官陞六之後。尙不區處。亦爲申飭該曹。向來處分。 缺以缺掩私。 缺先祖外孫蔭仕者。惟此人。前監察黃基玉。今日政復職調用。罪名蕩滌。不可事同而罰異。同罪被譴人。亦爲蕩滌敍用。又敎曰。親政時銓官堂上。不可不備員。未肅拜兵曹堂上許遞。前望單子入之。待下批。先入侍後謝恩。又敎曰。守令邊將。初仕各別擇擬。 皇朝人子孫。廉吏及立節人子孫。 嶺湖西北松都備武。隨窠調用。純褒及准考守令。依例敍用。入侍注書尙瑞院官員。依例陞六調用。又敎曰。 兼輔德徐龍輔司書宋民載。聞有實故。與在外文學許遞。與兼說書未差之代。今日政差出。賓客黃景源。亦爲呈告云。亦爲許遞。 玉堂在外及未肅拜人員。亦爲許遞。又敎曰。 總管李達秀兼帶亞將改差。又敎曰。 侍從堂上堂下罷散人員。竝敍用。又敎曰。總管中時帶金吾兵曹及老病人。竝許遞。又敎曰。 承旨有闕代。今日政差出。又敎曰。 京兆堂上中老病人許遞。又敎曰。新除授兵曹參議。待下批牌招。先入侍後謝恩。又敎曰。因李光德入擬思之。故奉朝賀趙重晦之不待諡狀賜諡。予意廷臣必當領會。今此光德特點。亦此意也。又如故判書李翼元。予所追錄。豈下於兩臣家。而本家無立朝之人。李翼元子孫中。今日政調用。又敎曰。寧邊府使。勿論文武。各別擇差。又敎曰。平澤縣監。時仕一名中擬入。又敎曰。干犯旣非罔赦。則竝與閒司。而終身坎坷。是行不得之事。前此非不欲甄復。昨冬旣不被譴。則無端收用。太漫慾義故耳。朝者傳敎中。敷缺無異勘罪。足可謂明示好惡。新除授副總管。牌招察任。又敎曰。在外經筵及未肅拜。在外春秋館堂上許遞。今日政差出。又敎曰。在外及違牌臺諫許遞。今日政差出。○吏批。以韓翼商爲丹城縣監。徐命全爲永柔縣令。金思羲爲兎山縣監。李奭培爲長興府使。 尹守翼爲砥平縣監。 尹龜錫爲鎭岑縣監。 金履鎬爲聞慶縣監。 徐配修爲長連縣監。金啓淳爲三嘉縣監。 李熻爲抱川縣監。 安橚爲慶興府使。 李潤慶爲肅川府使。 李象鼎爲長水縣監。李衡弼爲平澤縣監。鄭萬始爲應敎。鄭㵙爲鐵山府使。朴孝晉爲高原郡守。林擎漢爲洪原縣監。 洪秀輔爲刑曹參判。 朴吉源爲河陽縣監。李宅永爲光陽縣監。張集紹爲興德縣監。柳煥輔爲長鬐縣監。尹承烈爲大司憲。 金載人爲大司諫。趙衍德爲執義。姜★(亻+寅)爲司諫。 韓晩裕金光岳爲掌令。許晪柳文養爲持平。李存遠爲正言。洪聖淵爲文學。金鍾正爲判尹。李獻慶爲淮陽府使。李遇濟爲殷山縣監。 李家煥爲承旨。朴祐源爲禮曹參判。 洪龍健爲熙川郡守。○敎曰。誓戒在明。 禮儀使預差。不可不備。而禮曹參判朴祐源聞有實故。許遞。今日政。以在京無故人差出。○以尹蓍東爲禮曹參判。 張重吉爲郭山郡守。鄭昌聖爲知春秋。閔鍾顯爲同春秋。 田文顯爲寧邊府使。 李夏保爲富寧府使。○兵批。以朴光翰爲忠州營將。李溏爲京畿中軍。張鉉佐爲水原中軍。李鼎勳爲淸州營將。 金魯直爲安東營將。光翰以下。幷新資也。 金麟淳爲副率。 鄭彥奎爲訓鍊正。新通也。
정조 9년 · 목
敎曰。入侍臺諫推考。
정조 9년 · 강
持平柳文養避嫌乞遞。賜批。
정조 9년 · 목
避嫌略曰。臣待罪郞署。進參大政之日。栢府新除。忽下於卽席。而繼有牌召入侍之命。及登筵席。草草聯啓。而憂憤所激。繼發煥九李魯春之啓。未及起端。遽承特敎問備之命。何敢晏然於臺次乎。請遞臣職。批以。旣停之啓。何必更陳。將作謄傳之故紙。無已欠誠。勿辭。
정조 9년 · 강
以李祖源爲義州府尹。 洪文泳爲東萊府使。 竝備薦也。
정조 9년 · 강
以尹師國爲大司憲。 李頤祥爲大司諫。尋遞師國頤祥。以沈豊之爲大司憲。金頤柱爲大司諫。尋遞豊之頤柱。以徐有慶爲大司憲。 尹勉升爲大司諫。
정조 9년 · 목
敎曰。誓戒在今夜。前望點下。蓋爲內遷。兩司長官在外人許遞。前望單子入之。待下批牌招。又敎曰。違牌臺諫許遞。又敎曰。 大司憲大司諫前望單子入之。
정조 9년 · 강
以蔡濟恭金履素爲都總管。 金履素爲知經筵。尋遞濟恭。
정조 9년 · 목
敎曰。都總管前望單子入之。又敎曰。 知經筵前望單子入之。又敎曰。 都總管蔡濟恭在外。許遞。前望單子入之。待下批。牌招察任。
정조 9년 · 강
以金載順爲左尹。前望也。
정조 9년 · 강
御重熙堂。行都政。
정조 9년 · 목
敎曰。 橫城縣監。以他道郡守以下窠中。通融擇擬。○因總管變通啓稟。敎以。與未肅拜人幷許遞。今日政差出。又敎曰。今番都政。蔭歧窠窄。蔭官守令。不得遷轉。 寧海府使之代。以蔭官守令差出。○因臺諫牌招啓稟。敎以。違牌臺諫許遞。處置待堂箚下批。牌招就職。誓戒在今夜。 兩司不可不備。與今日政新除授臺諫。一體牌招。又敎曰。誓戒。 兩司不可不備員。兩司違牌及在外人許遞。今日政。無故人差出。又敎曰。 總管中時帶亞將人許遞。今日政差出。又敎曰。未肅拜刑曹參判許遞。今日政差出。又敎曰。呈告同敦寧許遞。今日政差出。○吏批。以柳光國爲橫城縣監。李命植爲左賓客。 徐鼎修爲兼輔德。 金處漢爲鳳山郡守。 李秉模爲刑曹參判。趙拓壤爲利城縣監。 徐有慶爲同經筵。 張齊斗爲咸安郡守。 李敬一爲應敎。申耆李太亨爲副校理。李錫夏爲修撰。李東稷爲副修撰。 李文源爲同經筵。尹羽烈爲正言。鄭大容爲文學。李羽晉爲司書。 洪樂貞爲說書。尹行任爲兼說書。 李寅燮爲寧海府使。兪漢敬爲順天府使。朴聖泰爲咸從府使。 李儒敬爲伊川府使。韓光近爲副應敎。鄭殷成爲平海郡守。 李恒演爲振威縣監。 金履鏞爲執義。 兪彥修爲司諫。沈鏗朴長卨爲掌令。李秉喆爲持平。柳得恭爲堤川縣監。金魯永爲安岳郡守。李秉鼎爲同敦寧。李孝達尹虁欽鄭熙濟爲假引儀。李憲膺爲假監役。崔陽羽爲 慶基殿參奉。 蔡圭燮爲 肇慶廟參奉。李晉秀爲 獻陵參奉。姜★(亻+寬)爲 溫陵參奉。 尹守正爲 崇陵參奉。 李景壽爲 宣陵參奉。李鴻運爲 翼陵參奉。金彝行爲禮賓參奉。孝達以下。幷初仕也。○兵批。以洪秀輔金頤柱李鎭翼柳鎭恒尹承烈李敬懋申益彬爲副總管。黃仁默金魯鎭徐有慶爲都總管。李海愚爲訓鍊副正。新通也。白泓鎭李雲祜鄭欽金樂禧爲武兼。具載厚爲東道參軍。 張東源爲南道參軍。 朴祥煥爲西道參軍。 李秉道崔錫元朴宗撤梁興龍李麟臣爲部將。李長炫夫士敏李烜黃宗大金復淵楊達源鄭吉猷爲守門將。尹範益李永喆金鼎鎭洪栒爲宣傳官。李潤文柳弘源爲武兼。金志和爲舊★(茄/乙) 坡知權管。泓鎭以下。幷初仕也。○敎曰。今日都政。新除授守令邊將初仕復職出六新資人。明日肅拜後留待。
정조 9년 · 강
遞吏曹判書趙時俊。以金魯鎭代之。
정조 9년 · 목
敎曰。朝筵因言端。已有筵敎。一番體諒。無所不可。吏曹判書趙時俊許遞。前望單子入之。誓戒時刻已屆。讀誓文官不可不備員。新除授吏曹判書待下批。卽爲牌招參班。
정조 9년 · 강
御仁政殿。行析穀大 祭誓戒。
정조 9년 · 목
具遠遊冠絳紗袍。乘輿出協陽門。御仁政殿月臺。行誓戒。禮畢還內。
정조 9년 · 강
玉堂聯箚請持平柳文養出仕。賜批。校理金啓洛。 修撰李勉兢。
정조 9년 · 목
聯箚略曰。持平柳文養引嫌而退。誅討宜嚴。憂憤所同。惜未畢陳。警猶過重。請文養出仕。批以。處置事依施。
정조 9년 · 강
獻納申禹相疏陳病狀乞遞。仍附懲討及陳勉。賜批。
정조 9년 · 목
疏略曰。臣素抱痰癖之疾。當寒輒發。萬無奔走之望。乞遞臣職。區區憂愛之誠。不容自已。第朝廷之上。都兪太過。吁咈全少。位著之間。軟熟成風。剛果無聞。名以臺閣則含默爲能。身居廊廟則姑息成習。銓薪薦之積滯。振拔無期。郡符之纔佩。推剝爲先。至若戎政之疏虞。則居笠轂者。難逭其責。經費之消耗。則掌財賦者。能得其節耶。投匭之章。不槪於淵衷。則輒靳批旨。待言官之方。無乃太輕。胥命之席。頻設於金吾。而徒煩傳諭。敬大臣之道。殊欠盡禮。至於治國之大規。卽有其本。禮樂政刑是已。禮之爲情。分別序次。萬事萬物。各當其理者也。樂之爲情。和平感動。使群黎百姓。各得其樂者也。政者正也。此在殿下一心上運用。躬率以正。則以上諸弊。不期正而自正。若夫刑者。初無一定之規。刑之輕重。只隨罪之大小。故刑罰世輕世重。夫人臣之罪。莫極於亂逆。刑罰之用。莫嚴於懲討。而丙丁以後。滔天之變。射日之凶。無歲無之。平蓋之頭。尙戴畿甸之天。冀憲之腰。偃息湖陾之地。至如牖下之榮身。任其自死。獄中之德喘。遽然徑斃。适雲之律。旣許旋寢。衡瑮之黨。終不鉤問。英材斗恒。旣是劇逆之至親。而應坐之律。尙不擧行魯春煥九。旣有鞫問之臺啓。則島置之典。何乃太遽。尹得孚之負犯。自同無故之人。金斗默之請削。亦出公議。而尙在抄選之列。如是而亂賊何以懲畏。王法何以得伸耶。至於目下時急之務。莫先於儲君之敎養。語其要則不過曰聞正言導正事。左右僕從罔非正。起居運動罔非正。苟或不然。成長於阿保之手。薰染於宦妾之習。天質雖美。㴠養失宜。豈不惜哉。儲貳之重。旣屆入學之年。其所敎之之術。豈容少忽哉。帝王之學。異於凡庶。必先於誠正仁義之訓。不但務於字句音釋之間。左右輔導之任。亦必極擇而精選之。使山林宿德之士經學博聞之人。日侍於側。朝夕納誨。須臾無間。以基我億萬年無疆之休。批以。所陳悉諭諸批。尾陳事當留意。爾其勿辭察職。
정조 9년 · 강
眞殿正朝祭。命明日詣齋所行禮。
정조 9년 · 목
敎曰。再明日 眞殿正朝祭享。明日申後。當詣齋所。行禮後還內。該房知悉。又敎曰。明日齋宿。侍衛以入直磨鍊。除夕異於他日。 別雲劍亦爲除之。宣傳官承傳外。亦以入直磨鍊。槍劍軍除之。挾輦軍及內吹。亦以入直擧行。又敎曰。齋宿處所。依九月例爲之。
정조 9년 · 강
召見守令邊將。初仕人于重熙堂。
정조 9년 · 목
予曰。詞訟簡之簡字。是何義也。勿聽訟則可謂簡乎。 平海郡守鄭殷誠曰。非謂是也。乃使無訟之義也。予敎侍臣曰。所奏穎別矣。
정조 9년 · 강
吏曹判書金魯鎭疏辭新除天官之任。賜例批。
정조 9년 · 목
政院以履素不爲肅謝。請推考。敎以。許遞。前望單子入之。
정조 9년 · 강
命康晉三仍屬御醫。
정조 9년 · 목
內醫院啓言。內醫康晉三術業頗精。仍屬御醫。請察任。敎以。術業之精詳。雖未聞之。渠父效勞無比。無例之事。猶可爲之。況前例乎。所請依施。
정조 9년 · 강
召見承旨金翊休于誠正閣。
정조 9년 · 목
予命比較儒生使於殿庭分坐製進。幼學李相璜生員洪樂欽鄭遂龜韓允鎭丁若鏞進士李基慶嚴耆等行禮訖。○以匪躬堂爲銘題。
정조 9년 · 목
予命考試圓點生居齋生比較試券。居首三下生員丁若鏞。之次三下生員韓允鎭進士李基慶。次上進士嚴耆出榜。
정조 9년 · 강
命製述居首丁若鏞以下施賞。
정조 9년 · 목
敎曰。圓點生及居齋生製述居首丁若鏞以下賞典。依昨年例。捧傳旨。講入格人。依此施賞。
정조 9년 · 강
遞承旨李漢豊。以徐鼎修代之。
정조 9년 · 목
敎曰。番次苟簡。左承旨許遞。前望單子入之。又敎曰。新除授承旨。牌招察任。
정조 9년 · 목
義禁府啓言。前總管李文德杖一百收贖。告身盡行追奪。私罪施行。敎以。功議各減一等。
정조 9년 · 강
遣承旨詣 宗廟永禧殿 景慕宮。奉審摘奸。
정조 9년 · 강
詣摛文院齋宿。
정조 9년 · 목
具翼善冠袞龍袍。乘輿由貳極門。詣 璿源殿。行展拜禮。至摛文院。降輿入齋室。
정조 9년 · 목
中部元戶三千九百四十戶。男一萬二千五百七十三口。女一萬二千二百七十六口。 東部元戶七千三百四十八戶。男一萬四千七百九十七口。女一萬五千九口。西部元戶一萬五千七百四十九戶。男三萬七千四百二十四口。女三萬八千九百四十一口。南部元戶九千四百七戶。男二萬六千四百八十三口。女二萬七千三百四口。北部元戶五千八百三十七戶。男一萬二千八百四十五口。女一萬二千七百三十四口。五部都元戶四萬二千二百八十一戶。男十萬四千一百二十七口。女十萬六千二百六十四口。京畿元戶十五萬六千三百七十二戶。男三十二萬五千三百八十四口。女三十萬九千六百五十三口。黃海道元戶十三萬五千九百十七戶。男三十萬二千五百二十九口。女二十六萬一千二百九十六口。全羅道元戶三十萬四千一百二十四戶。男五十四萬二千三十八口。女五十九萬三千八百四十六口。慶尙道元戶三十五萬九千二百四十六戶。男七十一萬九千七百三十二口。女八十五萬六千六百九口。洪忠道元戶二十一萬八千七百六十七戶。男四十一萬九千七百四十六口。女四十三萬八千三百九十六口。原春道元戶八萬二千三百七十八戶。男十七萬四千一百六十九口。女十七萬二千六口。 平安道元戶二十九萬七千二百六十八戶。男六十二萬八千二百四十五口。女六十五萬五千八百二十一口。咸鏡道元戶十一萬八千二百二十三戶。男三十三萬四千九百九十二口。女三十二萬七千七百三十六口。八道都元戶一百六十七萬二千二百九十五戶。男三百四十四萬六千八百三十五口。女三百六十一萬五千三百六十三口。五部及八道都元戶一百七十一萬四千五百七十六戶。男三百五十五萬九百六十二口。女三百七十二萬一千六百二十七口。 濟州元戶六千六百七十一戶。男一萬六千八百二口。女二萬一千九百八十六口。 大靜元戶一千六百九十五戶。男三千七百九十二口。女四千八百三十口。旋義元戶二千三百二十一戶。男六千二百二十二口。女八千一百二十口。三邑都元戶一萬六百八十七戶。男二萬六千八百十六口。女三萬四千九百三十六口。
정조 9년 · 강
召見校正堂上趙㻐徐浩修洪良浩尹耆東李家煥郞廳李延伋于誠正閣。
정조 9년 · 목
予曰。校正之役。幾何爲之乎。㻐等曰。幾盡抄出。而諸臣中或有正書者。或有未及正書者矣。予命入正書本。予曰。此中不爲懸註處。是寶鑑乎。僉曰。然矣。予曰。 列聖朝政令之大者。必須一一載錄。卿等各自正書後。送于總裁大臣處。
정조 9년 · 강
召見判府事徐命善閣臣鄭民始于重熙堂。
정조 9년 · 목
予曰。卿之所愼。近益差可否。命善曰。入冬以後。無日不痛。近添寒感。無以蠢動。而登對有命。不敢晏然。艱辛入來矣。予曰。又逢此日。召接卿等。殆予不忘舊之意也。仍命賜饌。
정조 9년 · 강
副校理李東稷陳疏自引。仍請誅討。賜批。
정조 9년 · 목
疏略曰。濫蒙洪造。顚沛自分。至於向來臺閣事而極矣。閤外求對。擧措太涉顚妄。殿門攔入。見聞無不驚駭。譴削之請。發於諭思之地。遣辭頗峻。聲罪甚嚴。堂箚之如是爲說。固其宜也。嶺海鈇銊。惟所甘心。而罰止罷官。恩敍遽降。寵除屢辱。當初請對。實以館職。何敢自同無故也。哉。乞降威罰。自臣忝居從班。以啓以疏。仰請誅討者。凡幾遭矣。就以夏賊一事言之。親屬奴傔之啓。臣等之合而爲一者。蓋欲冀殿下聽斷之速。而又成故紙。至於向時逆傔家屬鳴冤。而又一大變也。卽允諸啓。以爲杜禍源行天討焉。批以。所陳已諭諸批。爾其勿辭察職。
정조 9년 · 목
天行不爲仕進。敎以。許遞。前望單子入之。待下批。牌招察任。
정조 9년 · 강
還差校正堂上鄭昌聖徐浩修洪良浩金尙集。
정조 9년 · 목
因校正廳啓稟也。
정조 9년 · 강
命時囚申耆等議處。
정조 9년 · 목
義禁府啓言。吏曹佐郞申耆原情。泛稱遲晩。所當請刑。兩曾經侍從。請除刑推議處。允之。又啓言。武兼徐泰秀。請刑推得情。敎以。除刑推議處。
정조 9년 · 목
予曰。 大典通編一件當內下。昨日圓點儒生比較。壯元丁若鏞處。頒賜之意。分付進去。
정조 9년 · 강
遞承旨徐鼎修趙興鎭。以沈有鎭爲承旨。尋遞。
정조 9년 · 목
敎曰。左承旨右承旨聞有實恙。許遞。前望單子入之。又敎曰。右承旨許遞。前望單子入之。
정조 9년 · 강
李崑秀單付檢閱。
정조 9년 · 강
戶曹以小來移劃就議大臣啓。
정조 9년 · 목
該曹啓言。本曹貢案米不足。關西小米移劃惠廳。取用賑廳錢。有就議大臣之命矣。就議大臣。則以爲。本曹經用。每患不足。雖以昨年言之。貸用之米。至於四萬五千石之多。今此所請。猶未及昨年之折半。且此與發賣有異。兩惠堂之所奏。皆以便好。別餉小米二萬石。依所請許施爲宜云。請知委於該廳及該道臣。允之。
정조 9년 · 강
命惠郞望筒勿施。分揀。
정조 9년 · 목
因望筒。敎以。擧措雖極駭然。以其微眚。望筒尙今留中。此望筒勿施。分揀。
정조 9년 · 강
正言金履翼上疏乞遞。仍陳諸條。賜批。
정조 9년 · 목
疏略曰。身値嘉會。跡忝侍從。第臣謭劣。不敢貪榮而冒據。乞遞分外之銜。仍治臣慢蹇之罪。鳴呼。治忽之機。旣係我殿下。貽燕之謨。又在我邸下。今日之務。孰有急於聖學之加勉而儲嗣之善誨也哉。聖學之目有二。曰務實工。曰祛侈風。第聞三晝晉接之時。或忽窮理盡性之方。隻日臨講之除。未究論道出治之本。苟如是則顧何益於爲學。又何補於做理哉。殿下講書則以開心明日爲本。臨文則以身體力行爲主。則道積之效。德修之益。可指日收用矣。從古興亡之判。專係儉奢之分。而夫何近年以來。漸致侈風。第宅之過制。婚喪之濫費。已成痼弊。乃至一身之衣而衣十婦之織。一口之食而食數夫之耕。若是而民安得不饑困。物貨安得不踊貴乎。殿下慕夏后菲衣之德而先儉于家。法虞帝抵璧之風而躬先于上。則俗尙之丕慶。財用之有裕。在此一擧耳。敎儲之務有二。曰早敎諭。曰擇師傅。以殿下止慈之情。念今日托付之重。遇物而誨。隨事而敎。則所謂事半。工倍者。正在此時矣。伏願殿下汲汲乎猶恐後也。蓋人非生知。則必待師傅而後。可以傳其道受其業成其善也。然則所師者或非其人。所傅者或無其德。則了無芝蘭之薰。而莫見其繩木之正矣。惟殿下毋或少忽焉。亂臣賊子。何代無之。而鄭妻爲獜謙之根抵。而王章未加。龜柱作量㷷之窩窟。而天討不行。而國榮之逆謀。又復滔天。德相之凶圖。次第綻露。至如昨秋今春之逆。實非殿下所低仰者。伏乞三司之啓。竝下一兪之音焉。噫瑮福洋衡。又復接踵而起。亦願殿下亟允諸臣之請。臣於治疏將上之際。適聞微雷。臣於是始知仁愛之天。已啓轉移之端矣。伏乞殿下克講實政。而無虛文之歎。亟行懲討。而致掃除之美。則轉災爲祥之機。卽今日是耳。批以。首陳諸條當留意。尾陳事已諭諸批。爾其勿辭察職。
정조 9년 · 목
敎曰。次對久未爲之。再明日次對。進定於明日。
정조 9년 · 강
遞承旨李聖奎。以金頤柱柳誼趙尙鎭爲承旨。尋遞尙鎭。以尹承烈代之。
정조 9년 · 목
敎曰。都承旨許遞。前望單子入之。又敎曰。違牌承旨許遞。前望單子入之待開門。牌招察任。
정조 9년 · 강
以洪良浩爲大司憲。池應龍爲掌令。 尹翊東爲持平。 柳烱[焵:I-PERSON]爲大司諫。 朴聖泰爲司諫。
정조 9년 · 목
因臺諫牌招啓辭。敎以。明日次對。兩司無故出牌。只有一人。陳疏外。在外及未肅拜人員竝許遞。前望單子入之。待開門。一體牌招。
정조 9년 · 강
命未下直及上京守令。明日下送。
정조 9년 · 목
敎曰。此時守令不可曠官。未下直守令。明日辭朝。上京守令。亦令明日入侍後下送。
정조 9년 · 강
有政。吏曹判書趙時俊參判沈豊之進。
정조 9년 · 목
以金宇鎭爲吏曹參議。尹㬦爲校理。成德雨爲副校理。 權裕徐美修爲修撰。 吳泰賢爲副修撰。李敬一爲兼弼善。申耆爲兼司書。 李文源爲刑曹參判。金熙朝爲弼善。申大升爲大司成。
정조 9년 · 강
遞兵曹參判李秉模。以洪秀輔代之。
정조 9년 · 목
敎曰。職務番次相妨。 兵曹參判李秉模許遞。前望單子入之。
정조 9년 · 강
還差備堂金尙集等。
정조 9년 · 목
敎曰。新差之後。有末經賓對者。前備堂金尙集洪秀轉還差。
정조 9년 · 강
尹行任還付檢閱。
정조 9년 · 목
敎曰。勘罪只此足。任置適副占便。前檢閱尹行任。今姑敍用。口傳還付。待開門。牌招入直。
정조 9년 · 강
命時囚罪人申耆附過放送。
정조 9년 · 강
命吏郞申耆追省記入直。
정조 9년 · 목
敎曰。幺麼郞官去就。何可煩朝家飭敎乎。此已有關紀綱。今日又不出肅。尤甚駭然。 吏曹佐郞申耆。今日使之追省記入直。
정조 9년 · 목
因到配啓本。敎以。分揀放送。
정조 9년 · 목
左議政洪樂性曰。臣以無似之蹤。處不當之職。獲免大戾。保有今日。而近日以來。疾病侵尋。廟謨日漸叢脞。罪上添罪。只自惶悚矣。予曰。過矣。無乃以頃日統制使望筒事。若是爲引耶。樂性曰。臣豈以此爲引乎。第今日次對有命。而病雖難强。然又不進則爲罪尤深。今雖登筵。只深惶悚。伏乞體諒矣。予曰。過矣。次對爲之。樂性曰。世子宮私親贈職。係是法典所載。而尙今不得擧行。萬不成說。依法典。請卽擧行。予曰。事非急務。姑俟後日爲之。亦何妨也。樂性曰。此豈非急務乎。世子宮册封。今已三載。私親之尙無贈職者。誠甚悶然矣。予曰。待明春爲之好矣。仍命上京守令下直守令。皆令入侍。
정조 9년 · 목
予曰。 吏判牌去來知入。予曰。俄以當日爲之例。有所下敎者。何不入來乎。問于判堂以入。注書朴蓍壽還奏曰。日前臺疏中被論。萬無冒膺之望。而政命已下。亦不得開政。只俟嚴勘云矣。予曰。若此小事。便欲引義。則其爲臺臣者將爲緘口不說乎。使之斯速入來。卽爲開政。
정조 9년 · 강
遞承旨金頤柱尹承烈。以洪秀輔洪益弼代之。尋遞益弼。以李集斗代之。
정조 9년 · 목
敎曰。 都承旨聞有實恙。無以行公云。許遞。前望單子入之。待下批。牌招察任。○政院以承烈益弼在外啓請下諭。幷敎以。許遞。前望單子入之。
정조 9년 · 강
嚴飭諸道吏卿犯逋之弊。
정조 9년 · 목
左議政洪樂性啓言。掌令姜世綸疏批。有稟處之命矣。取見其疏本。則以糶糴民國之大政。農夫之粒粒辛苦者。盡輸官倉。而所受則不過所納之半。其間虛縮。盡歸吏胥。字牧之官。不能檢東。則吏不畏服。開倉爛用。一人之逋。多至數千斛。小不下七八百包。遂有徵族之法。稍有甁粟者。稱以吏族。嚴加徵督。甚至有傾家破產者。嚴禁吏逋徵族之法。然後民可以得被實惠。爲辭矣。大抵一鄕一吏。恣意弄奸。而闔境民庶。遍受其害。名曰族徵。問其根泒。則元非族親。甚至於名不知面不識。而混在徵斂之中。民生之困瘁。孰有大於此者乎。前此申飭。非不截嚴。而臺臣疏論又如此。更以此意申明。行會諸道道臣。使之另加査問。吏鄕之犯逋最多。貽害平民者。一遵法典。斷不饒貸。仍又管束吏鄕。俾無如前容奸。侵及親族之弊。不能檢察之守令邊將。摘發狀聞。從重論勘之意。請一體嚴飭。從之。
정조 9년 · 강
飭監兵營及統營作錢襲謬之弊。
정조 9년 · 목
左議政洪樂性啓言。正言申馥疏批。有稟處之命矣。取見其疏本。則以爲。近來營閫之臣。每當秋捧之時。許多耗還作錢。移劃於沿邊價高之處。而山郡之耗則仍充元數。故山郡編戶之糴。動不下數十石。而沿邊之氓。願受而不可得。且設有軍國之需。則沿邊各邑。坐擁虛簿。爲辭矣。山沿穀簿偏多偏少之弊。前因重臣疏陳。已以次次移轉。裒多益寡之意。嚴飭諸道。或爲作錢。或爲移轉。則其所爲弊。似不如前。而大抵營閫作錢之偏就價高處。誠爲流弊。或係支放。或關給代。沿邑發賣。有難一切防塞。若於作錢之時。較量山沿。一以均平爲主。則豈有此多彼寡。轉輾爲弊之盧乎。此後則監兵營及統營作錢時。必令參互山沿穀簿。均平分排。俾無襲謬之患。至於移轉一款。道臣親執簿書。量其穀物之多寡道理之遠近。一視山沿。漸次措處。而仍令各其守宰。隨其民穀或與或受着意擧行移轉之際。吏奸民弊。痛加禁斷。如有現發。道臣守令査實重勘之意。請分付諸道。敎以。諸宰各陳所見。知事具善復啓言。朝家申飭。非止一再。而終末祛其弊。此則各衙門作錢。取沿邑之致也。更飭道臣。以平均爲務。則事甚得宜矣。 工曹判書金華鎭啓言。直路沿邊諸邑。比諸山峽僻邑。需用倍簁。故差過數年。弊又如前。目下矯捄之策。凡有應下。只爲取用於當年耗條。毋得犯用於元穀實數。而如或不得已加用。則一依年前千石以上啓稟之例。嚴立科條。不敢擅自加減。亦令句管各衙門。詳閱歲末穀簿。較準用下多少。則庶可爲一分救弊之道。分付諸道道臣。爛商啓聞好矣。 刑曹判書韓光會啓言。近來還穀之弊。八路皆然。而三南尤甚。蓋以沿邑穀貴山郡穀賤之故。營閫作錢。必於沿邑。故沿邑穀簿。漸至耗縮。山郡之穀。年年增益。將至於莫可收拾。嚴飭道帥臣。平均取用。俾無如前襲謬之弊。庶可爲裒多益寡之政矣。仁陵君李在協啓言。此弊矯捄之道。專在於道帥臣。而至於道臣。則通一道穀物。或不無翻動換易之弊。此便是挪移。嚴飭道臣。俾無山沿邑不均之歎。似宜矣。戶曹判書趙㻐啓言。此弊自古有之。而近來則諸道穀簿大縮。雖山郡之穀。似未有多積貽弊之患。果若多積。則守令悶其貽弊。必將變通移轉。而沿邑穀少。分糴不足。則守令例請他邑之穀。必得乃已。臣意則近來此弊。似不至大段貽憂於朝家矣。兵曹判書徐有隣啓言。穀物之山峙沿枵。疇昔則然。而今則山沿俱告罄矣。又於告罄之中。作錢之偏多偏少。從以爲弊。監兵營及統營作錢。率多支放之需。沿邑取用。有難設禁永塞。而道帥臣若能精白一心。每於作錢之時。務從均平。不至相懸。則流來之弊。不期祛而自祛。嚴飭道帥臣。知所去就。毋或犯科。至於漸次移轉之方。亦不可偏廢。而其責則專在道臣矣。 禮曹判書金履素啓言。山沿穀簿之多寡懸殊。蓋緣價直之貴賤不同故也。作錢取用。必以穀貴之邑。其勢必然。各道此弊無處不有。矯捄之方。專責道臣。臨時量宜。平均分排。似好矣。左參贊徐有慶啓言。朝家旣不得別般更張。則惟使道臣隨其山沿邑穀簿之多寡。量其事勢。俾無此實彼虛之弊。則庶可有一分可捄之道矣。副可直李在簡啓言。大抵此弊。實爲諸道之通患沿邑之作錢偏多。卽是道臣之過。穀簿之裒益平均。亦是道臣之責。朝家則申飭道臣之外。無他道矣。副司直李柱國啓言。諸道監營之還耗作錢。未知其用處之如何。而至於統營將士給料。皆以還耗取用。則山郡穀物。無以輸來。必以所在元穀。每每推移運來。其勢不得不然。此則以山郡邑穀物。從便移轉之外。實無便好之策。其他作錢。 道臣商量裒益。無犯元數。似好矣。 兵曹參判洪秀輔啓言。今此矯捄之道。惟在道臣裒益得宜。發賣無偏而已。臣意則專責道臣使之務均適。似好矣。副司直徐有大啓言。毋論公私用。每於作錢之時。各邑穀簿。勿爲移劃。當年耗作錢條。自各其邑作錢。則庶可有效矣。副司直金思穆啓言。還穀之弊。八路同然。旣無恒定穀數移易不得之道。則裒多益寡。務從均適。專在道臣之隨時參酌。另加申飭。似好矣。副司直金尙集啓言。諸道糴政之紊亂。實爲今日之痼弊。而至於山沿穀總之不均。尤不可不及時釐正。嚴飭道臣。使之親按穀總。酌量裒益。卽爲狀聞。此後營閫作錢之時。毋論山郡與沿邑。平均分排。勿以穀價之翔貴而有所闊狹則矯捄之道。恐不外此矣。副司直尹蓍東啓言。糶糴之穀。平時爲農糧。災年爲賑資。緩急爲軍餉。今以價直之高下懸殊。每致山沿之多寡不均。流弊已痼。在宜釐草。計戶計穀。量定分留之數。作爲劃一之法。恐不可已。令廟堂與戶曹惠廳申飭各道營閫。俾無因循襲謬。惕念奉行。爲宜矣。敎以。諸議大體無甚異同。然今爲弊至於此極。矯捄之道。在所不已。而亦非朝家劃一指揮者。此事年前已有別般申飭之擧。伊後山沿邑穀數多寡。令戶惠堂査問諸道。一一看閱。其中不有朝令。作錢太過處。自本司草記論罪。仍又枚擧此意。申飭諸道。
정조 9년 · 강
命常賤出身推治者。分送各軍門擧行。
정조 9년 · 목
仁陵君李在協啓言。常賤出身勿移義禁府事。有稟處之敎矣。刑曹京兆之不得推治常賤出身。大有掣礙。故昔年因筵奏。其不得不推治者。則分送各該軍門棍治事定式云。而旣無出擧條者。今無可考之道。大抵常賤出身之亦移禁府。始自己卯年。而己卯下敎之後。自刑曹移送禁府。不過代射出身之類。 刑曹以此草記。則批旨每以直令兵曹考律擧行者。不啻累次。以此見之當時聖意所在。槪亦可想。況續典所載。旣若是明白。則似不必以變改爲拘。故敢達矣。敎以。此後常賤出身之代射犯科者。移義禁府時。 刑曹回啓。以直令兵曹擧行事。措辭稟旨。
정조 9년 · 강
命戶曹請得關西米價。以賑廳穀區劃。
정조 9년 · 목
兵曹判書徐有隣啓言。戶曹請得關西小米二萬石價。當自均賑廳中區劃相換。而目今均賑廳財力。有難一倂辦出。來頭裨益。固知不些。而事勢旣如此。折半則自賑廳區劃。折半則各軍門中錢儲稍裕處。請使之推移貿置。予詢大臣。 左議政洪樂性啓言。均賑廳之獨辦六萬兩錢。事勢誠難矣。而目今各軍門錢財。亦多匱乏之歎。恐未易推移。且此與一時準辦者有異。則使均賑廳。從便鱗次區劃。似好矣。敎以。 戶判亦陳所見。 戶曹判書趙㻐啓言。曺儲匱竭。雖塗抹分排。實無支用之道。請得換用。乃是迫不得已之事。而惠廳則臣以例兼之故。其有推移之道。且關西穀簿中。惠廳穀名色則固旣有之。而軍門穀則未有其名。恐不必更出軍門穀名色矣。敎以。 賑廳穀區劃。
정조 9년 · 강
命鳥嶺餉穀官檢。行會本道。狀聞稟處。
정조 9년 · 목
兵曹判書徐有隣啓言。因掌令姜世綸疏鳥嶺別將變通事。有回啓之命矣。取見其疏本。則以爲。鳥嶺。湖西之喉隘。嶺南之要衝。排布設施。至重且密。而又儲倉穀以備軍餉。而近年以來。別將多失檢飭。邑吏恣意弄奸。錢捧末及折半。穀簿蕩然空虛。該城別將。必以武臣中曾經守令。有聲績者擇差。作爲定式。使之嚴束七邑之吏。永草積年之弊。爲辭矣。其在備陰雨之道。儲穀爲最。臺臣疏論。誠得要領。而第念穀簿之枵然。雖曰吏緣爲奸。七邑旣有守令。道臣亦皆照察。則豈有一任其幻弄。莫之檢飭之理乎。嶺南事雖未詳知。此必由於歉荒之歲。捧留本邑。頻年因循。未入山倉之致。此一款。分付道臣。詳査其前後委折。竝及其幻弄之弊釐革之方。論理狀聞後稟處。別將擇差事。苟利於關隘。久勤窠之見縮。固不足恤。而莅官得失。亶係人物臧否。不在地歷高下。仍舊擇差。恐合便宜。設令變通。事關官制。請下詢大臣處之。予詢大臣。 左議政洪樂性啓言。 兵判所奏。誠好矣。工曹判書金華鎭啓言。鳥嶺餉穀之弊。臣於待罪藩任時。亦有所稔知者。蓋緣別將之不善擇差。所屬邑吏蔑視該將。反相和同。以爲分利之計。故穀儲漸致枵然。如干留庫。亦多陳腐。究厥弊源。專由倉吏之錢貿春糴。錢捧秋糴。恣意舞奸。徒作虛簿。實無糶糴改色之意。道臣雖或有察飭之時。 別將之典守出納。猶不若邑宰之各自管檢。不可不別般燮通矣。敎以。卿言甚有意見。枚擧此意。行會本道。論理狀聞後稟處。
정조 9년 · 강
改差禁軍別將具以謙。
정조 9년 · 목
兵曹判書徐有隣啓言。以謙除拜之後。雖不得不黽勉行公。而乞遞則甚懇。揆以私義。無怪如許。而旣非公格所載。不敢擅便。何以爲之。敎以。改差。
정조 9년 · 목
禮曹判書金履素啓言。平安監營筒箇事。稟處命下矣。捉致該監色査問。則九月進上陪來時。一部筒箇貿得於弓房庫直。今番封進。的實無疑納招。故弓房庫直招問。則亦以爲果有賣買事。不輩之中間幻弄。致此無嚴之擧。該道臣從重推考。監色輩莫重進獻之物。恣意擅弄之罪。請照法嚴勘。從之。敎以。弓房庫子。一體勘律。
정조 9년 · 강
命來正朝陳賀權停。
정조 9년 · 목
禮曹判書金履素啓言。來正朝陳賀磨鍊。而日蝕齋戒相値。請退行。敎以。權停。
정조 9년 · 강
命丙午別試講規稟定。
정조 9년 · 목
禮曹判書金履素啓言。己卯節目中。但曰三經中自願一經。抽籤沒一篇背講。一如明經例。書之篇止于今文古文。詩則只六義。易則序卦文言繫辭而已。註則俱無擧論之事。不可無稟定知委。得免臨時疑眩之端。從之。
정조 9년 · 강
命新光寺僧番錢頉給。
정조 9년 · 목
長水縣監朴宗幹啓言。本邑古有新光寺。而有義僧一名矣。寺廢僧散已久。而番錢則無處徵捧。平民之替納僧役。已有年所。近因廟堂行會。雖有折半變通之擧。而至於本邑。元無可徵之地。則雖折半。實有平民替納之弊。故敢達矣。敎以。義僧番錢。纔今蠲減。則本邑之尙有此弊何也。有司堂上。各陳所見。 工曹判書金華鎭啓言。番錢蠲減。業已行會。而折半蕩減。爲惠不少矣。 兵曹判書徐有隣啓言。外此些少之弊。恐難一一釐革。令本邑從便區處。恐合事宜矣。敎以。旣聞之後。不可仍以置之。問于該道。從速頉給。
정조 9년 · 강
改差三陟府使李端會。
정조 9년 · 목
敎曰。査案姑未詳閱。獄情雖難輕決。設令依前案施行。其行檢也跋語也。節節疑晦。段段妄錯。要之不可還官。遲待出場。曠務可悶。 三陟府使李端會改差。本邑纔經大賑。毋論時仕及復職。今日政各別擇差。待下批。使之一兩日內辭朝。
정조 9년 · 강
給蔚山府燒戶恤典。
정조 9년 · 목
慶尙監司鄭昌順以蔚山府民家被燒馳啓。敎以。寒節被燼。至於三十餘戶之多。極爲矜惻。元恤典外。各別顧助。期於從速奠接事。令廟堂申飭行會。
정조 9년 · 강
重推吏曹判書趙時俊。
정조 9년 · 목
因時俊違牌啓稟。敎以。俄筵因大臣言。出擧條申飭。而又復違牌。太沒缺。設令入於現告中。似此官師相規。固不必深引。況事實判異。然又逡巡。何其倖倖之甚也。若此則該司提調請罷請推等事。爲臺臣者。亦將缺瞻不爲乎。職在激揚之地。反有此逕庭處義。爲此重臣惜之。此等啓辭。何必酬應。 吏曹判書趙時俊。爲先從重推考。旣有政命。進不進。使之商量爲之。亞銓請牌勿施。又因時俊終不承膺啓稟。敎以。似此處義。徒乖聽聞。本監若有領事之時。則大臣亦以此引義決遞乎。 吏曹長官。雖曰重任。體貌必不若大臣。然而不當引之事。如是强引。誠未知何所據。國綱所在。非不欲重勘。而此不特適副因事規避之望。繼此言官。事關銓堂兼帶。將不得開口可否。其流之弊。可勝言哉。重臣聞此下敎。義當竭蹶。仍以前牌催促開政。
정조 9년 · 목
因到配啓本。敎以。編配夥然。缺所犯。與同配諸囚。似有間焉。分揀放送。
정조 9년 · 강
召見惠堂徐有隣于重熙堂。
정조 9년 · 목
予曰。此工曹別單中。世子宮應行進排柴炭等物。自今當進排。而其中先以二十種點下。此則卿出去問于貢人。更爲入侍。其餘則更待下敎擧行好矣。有隣曰。二堂上趙時俊待令闕外。少選入侍時。同入乎。予曰。唯。吏判之處義。萬萬過矣。以此意傳之也。予曰。柴炭進排事。果問于貢人等處否。 有隣曰。俄果問之。則渠輩企待之餘。實爲雲霓之澤。予曰。蓋今分數上下。出於惜保之意。而若民情如此。則竝爲上下。亦何妨也。第明日入侍稟處好矣。
정조 9년 · 목
敎曰。歲除不遠。 大司成因臺言不得行公。宜令一遞。大司成申大升許遞。近來排望苟艱。明日政。以在京無故人差出。待下批。仍卽牌招察任。
정조 9년 · 강
以具㢞爲兵曹參判。 朴祐源爲承旨。竝前望也。
정조 9년 · 목
因牌招啓稟。敎以。昨以後弊所關。飭敎申複。到今雖欲以屢違之有傷國體。嚴加處分。此適足爲顚倒之歸。此啓辭勿施。爲先從重推考。若知朝廷有官箴之美事。使卽入來開政。至於所帶該監提調。無論現告之入與不入。 吏曹判書趙時俊兼帶觀象監提調遞差。
정조 9년 · 강
命大臣與校正堂郞明日入侍事。遣史官傳諭。
정조 9년 · 목
以徐龍輔爲吏曹參議。徐琢修爲三陟府使。
정조 9년 · 강
命禁漏官李彥斗嚴治。
정조 9년 · 목
兵曹啓言。去夜更漏誤打當該禁漏官員科治。巡更衛將部將。亦令該府請處之。敎以。若此則今日始乃草記何也。換更之擧。與誤打有異。當該禁漏官從重嚴治事。分付該曹。騎堂若此。奚論衛將部將乎。今番則拿處分揀。竝推考。爾則在直昏腄。換更莫省。豈其疲於久任而然乎。遞差。爾代與亞堂未差之代。令政院前望單子入之。待下批。牌招推移
정조 9년 · 목
因刑曹彥斗勘處啓目。敎以。後勿如是之意。嚴飭分付。決杖三十度後放送。
정조 9년 · 강
召見大臣及校正堂上戶惠堂于誠正閣。奉朝賀金致仁總載大臣李福源綾恩君具允明校正堂上鄭昌聖尹蓍東金尙集李家煥郞廳李延伋戶曹判書趙㻐惠堂徐有隣趙時俊。
정조 9년 · 목
承旨金翊休曰。校正堂上中。 徐浩修以被論不得入來。 洪良浩則入來。而以臺職不得登筵矣。予命入侍。仍謂允明曰。典律通補付籤處。皆已詳考乎。允明曰。吏典第一籤耆老所條。則臣未得仰曉。未知何以則爲好矣。予曰。依通編例爲之好矣。仍詢奉朝賀。致仁曰。聖敎至爲合當矣。 允明曰。第二籤則通禮院條。而此則以白籤仍下。未得詳知矣。予曰。此則添下引儀中一窠。以參上窠載錄。而此是先朝定式。仍爲遵行故耳。且贊儀以曾經臚唱人爲之云云。而若此則只呼笏記者。不得檢擬此四字。則剛之無妨也。 允明曰。此則誠好矣。第三籤本曹郞廳通塞條。亦不得仰曉矣。予曰。此亦依通編註。以姑許群請也。允明曰。第四籤東璧條。依下敎謹已錄之。而第五籤久任郞廳條。遺漏之敎果然。故備邊司及三軍門郞廳。倂已添錄。此禮典中第一籤本曹郞。則改以禮曹郞書之。而第二籤亦依下敎釐正矣。第三籤有 宗廟玉册及 列朝實錄奉審。同錄之下敎矣。玉册奉審。已入於 宗廟奉審條註。實錄曝曬。亦入於雜令。修實錄藏本館之位。  溫宮奉審以啓。終有未審。當詳問爲之矣。予曰。  宗廟玉册奉審。則以册寶奉審載錄。似好矣。 允明曰。第四籤 永寧殿條。下敎至當。故謹以宗廟親享時則。雖非春秋。遣官行錄之。而第五籤大中小祀齋戒條。有 宮享條當考之下敎矣。諸享已分大中小。大中小祀齋戒。又分大中小祀。 宮享入於中祀齋條矣。予曰。好矣。 允明曰。刑典第一籤。畢推取旨條也。此與他請上裁條有不同。故錄之。而第二籤。大典每節季條也。此條便同已廢。故依法例。以大典表之。懸以補。蓋凡例如此。第三籤續字之下敎。下段旣書續字。故此段不書凡例。第四籤。有大典三口以上遺漏之敎矣。蓋續典三口實役者。父母免貢。合以成文。已載於上段。 大典所云三口疊故剛之耳。侍衛法。以班次圖錄之矣。予曰。此是五禮儀也。以五禮懸註好矣。允明曰。臣適因典律通補修正之役。以 享官事有仰達者矣。 文廟釋奠親享時。 五禮儀以爲亞獻王世子。終獻領議政。註曰配位初獻官議政。有故則次官。亞終獻正位亞獻官行。此註誠未可曉。配位初獻旣是議政或次官。則豈有正位亞終獻官。配位亞終獻之理乎。宜有所釐正矣。予曰。卿之起疑。不無所據。取考五禮儀序例。註錄所載。果如卿言。更考原編。親享 文宣王儀中陳設條。有曰。設殿下版位於堂上前楹外。設亞獻官終獻官配位初獻官分獻官位於東階云云。又於引入條。有曰。前一刻。奉禮引亞獻官。謁者贊引各引終獻官配位初獻官分獻官。入就云云。蓋此設位引入兩條。只言配位初獻官。則亞終獻之以正位獻官通用。似無疑矣。又按饋享條。有曰。行初獻禮。殿下旣復位。謁者引配位初獻官。贊引各引分獻官。以次詣殿內云云。至行亞獻禮也。始言奉禮引亞獻官。詣神位前。贊引搢圭執圭。繼言奉禮引詣復聖宗聖述聖亞聖公神位前。行禮竝如上儀云云。又按終獻條。有曰。行禮竝如亞獻儀云云。奉禮卽王世子侍從官也。如今之相禮。且觀搢圭執圭之文。明是王世子行亞獻之禮。而至配位行禮條。云如上儀。又至終獻修。云如亞獻。然則正位亞終獻官。仍行配位亞終獻禮。尤較然明甚矣。大凡似此大典禮。多從開元儀。四聖之配食。始於宋。釋菜之備禮。創自 皇朝。而俱無親行儀節之見於正史者。獨於五禮儀如是磨鍊者。或有別般酌量而然耶。近來釋菜親享之擧。在於 先朝庚申年。而伊時大臣無故者。只有一人。 左議政爲正位亞獻官。輔國正卿爲正位終獻及配位亞終獻官云。而此亦無以的信。更考堂后日記。則獻官姓名奠獻儀節。初無一言槪示者。今雖欲釐正。其將何所適從乎。第有一事之或可倣用者。 先朝丙子春。 幸學謁 聖。 親行酌獻于四聖位。至己卯秋。仍 命定以爲式。自是以後。 文廟酌獻時。 先聖位及四聖位。皆親奠。來頭雖有親行釋菜之事。配位三獻。一依正位例爲之。仍令禮曹以此釐正。而通補亦以此載錄。似合事宜。係是至重之典禮。豈可以一時臆見。率爾決定乎。卿就議奉朝賀。以卿等意見。錄送政院。以爲入啓之地也。允明曰。宮闕條。當爲釐正。而無可考處。何以爲之。予曰。戶曹想必有其時儀軌也。戶判奏之。㻐曰。絕無矣。予曰。或有可考者。送于校正所。予曰。此册大抵甚好。而凡於從官之事。無所可疑者。卿之爲功。於是乎大矣。允明曰。今已釐正。正書件。自今始役矣。予曰唯。予曰。近來紙品。才已釐正。而所謂釐正。似甚太過。凡用紙面所見。誠甚愁痛矣。至於政院日記。莫重後考者。如是薄劣。其在國事。苟艱極矣。蓋此論創自何人耶。㻐曰。其時問于貢人處。則則踏印本紙。故則來見紙。則薄劣無比。臣則以爲不可以此取用。而渠輩稱冤。去而益甚。故兵判不得已變通。而到今紙品。所見誠悶然矣。有隣曰。其時戶判則果持難。而添價與紙品兩件事外。實無變通之道。添價則似涉重難。故不得已低品。而渠輩所納見樣。則乃是九兩重。九兩重無異白紙。故倍其重爲十八兩。而薄劣猶如此。莫重文書出納之際。所見誠甚惶悚矣。今若稍高其品。則添價終非可論。戶曹別貿。若從貴以錢上下。則庶可捄弊矣。㻐曰。元貢則猶可以純錢上下。而別貿則所下多小。未能酌定。有難以純錢上下矣。有隣曰。今此弊端。不生於元貢。而生於別貿。生弊處矯捄。實合事宜矣。予曰。兩言如此。奉朝賀之意何如。 致仁曰。臣以休退之人。偶然入侍。有難與聞朝政矣。予曰。過矣。其陳之。致仁曰。臣近見史官傳諭紙。已知紙品之太低下。而日記紙若如此。則莫重後考者。若是薄劣。誠悶迫。不可無變通之擧。而戶惠堂雖各以職事相持。生弊處。旣是別貿。則別貿之純錢上下。實爲捄弊之道。純錢上下。卽是貢物從貴之法。而所下錢木米則留在。在公別無所失矣。予曰。近來新修日記與五六十年前日記各一卷持入。予曰。紙品若此。誠果駭然矣。此則戶惠堂商量。更爲變通好矣。 有隣曰。若以純錢上下。則日記紙變通。似不難矣。㻐曰。惠廳則米一石價爲六兩。戶曹則爲四兩。以此見之。誠甚難矣。予曰。不必若是固執也。退與兵判相議變通好矣。㻐曰。蓋小民輩之猥自上言及直呈備局之類。一切嚴禁。然後似無此等之弊矣。至於今番紙地事。渠輩擅自上言。猥濫極矣。若以有司之臣。自下禁斷。一定規矩。則自然國有紀綱。咸化民俗。而每因渠輩之過被雨澤。至有此猥越之擧。此則當有一定之規矣。予曰。此則專由有司之臣。少無殫誠。只要其私。但知其一身而已。不顧這國事如何。若此之故。民俗亦由是而解弛。紀綱亦從此而漸頹。蓋有司之不能事其事之致也。 致仁曰。聖敎至當矣。有隣曰。日記紙。筵退後。問于貢人等處。雖今日。當變通矣。予謂福源曰。羹墻錄。今至何境。 福源曰。諸堂中或有校正以來者。或未及盡修者。而其校正中互有詳略。此則當合篇釐正矣。予曰。其中尹蓍東校正件。甚頻詳細。文勢接續。果爲第一矣。予曰。其中先成者。出中草以入好矣。戶判與都憲亦皆校正否。㻐曰。未及盡爲。而其中先修者來待矣。仍命持入。予覽訖。曰幷好矣。予曰。 吏判事。予則以爲萬萬過矣。卿果聞之否。福源曰。銓官被論。似異於庶職。而此是兼帶。不必若是過引矣。予謂昌聖曰。卿則頃日何不入參次對。而至有削職之擧耶。昌聖曰。此則果爲自作之孼矣。予曰。卿之校正者。何以爲之耶。昌聖曰。已爲出草。送于大臣家矣。
정조 9년 · 강
還差校正郞廳安廷玹。
정조 9년 · 목
總裁大臣李福源啓言。 校正郞廳安廷玹以臺職坐罷。今旣蒙敍。請還差郞廳。從之。敎以。李延伋本職許遞。竝令該曹口傳付軍職。
정조 9년 · 강
命氷契變通。後日次對稟處。
정조 9년 · 목
校正堂上鄭昌聖啓言。內庫御氷之進排。使契人擔當者。臣待罪京兆時。爲除江民收飮之弊。部屬侵漁之患而設始者也。已至四五年。無弊供上。載之大典通編矣。近來三江牟利之輩。欲奪其利。或圖囑於法司。或假托於漁夫鷹帥。文移訟端。百計沮敗。契人輩將至於煥散之境。無處控籲。渠輩生涯。姑不足道。其契若罷。則莫重御供之氷。無可責辦處。專由於無主管之衙門。視同契人之私氷。敢生傾奪之計也。臣意則戶判例兼繕工。句管紫門監。氷契亦是進排內氷。則屬之紫門。自戶曹例兼主管。則事甚便好。可除此弊。而便同變通。姑待後日。請下詢大臣處之。敎以。出擧條。後日次對稟處。
정조 9년 · 강
命五禮儀釐正別單草記。
정조 9년 · 목
記事官尹行任啓言。臣奉聖敎。問議于奉朝賀金致仁。則以爲。伏見綾恩君具允明擧條批答。更考五禮儀序例及親享條儀註。聖敎起疑。且於饋享條。亞獻官不書王世子。而書以亞獻官。若指攝儀而言。則又不可曰奉禮引贊搢圭。此亦可疑之端。贊。埶圭引詣配位尊所云。則正位亞終獻之仍行配位亞終獻。又較然明甚。而議政初獻。王世子亞獻。萬萬無是理。豈或當初刊印時。偶失點檢。致此牴牾歟。此則屬之疑文。旣有 先朝丙子下敎。此後則毋論親行酌獻與釋菜。自當別成儀註。遵而行之。以此載錄通補。恐合事宜。而惟在生裁云矣。敎以。卿言亦如予意。依大臣議施行。令該曹往復大臣。釐正儀註後。具別單草記。待批下。載錄於通補及新編太學志。
정조 9년 · 목
以成種仁爲副修撰。 趙尙鎭爲大司成。
정조 9년 · 강
命世子宮供上進排貢價。分付戶曹。
정조 9년 · 목
宣惠廳啓言。世子宮供上。往復工曹磨鍊。待下敎進排條及點下先進排條。區別別單書入。敎以。當自明日進排。貢價明朝分給。亦以此意分付戶曹。○敎曰。 柴炭進排之如是磨鍊。專爲貢人之沾漑。槪出廣惠之意。至於如干名色之姑令待下敎進排。經費雖曰不敷。豈或慳此數百石貢價而然哉。雖於似此小事。每欲㝢惜保之意。以貢人等言之。渠輩若有知覺。數百石姑未準受。必不爲虛徐。況次次進排。皆歸於渠輩者乎。今此下敎。亦出慰悅渠輩之心。渠輩亦民耳。諴小民。爲祈永命之本。事事苟欲如是。令惠廳知悉。曉諭於東宮紫炭進排貢人等處。又敎曰。紫炭進排別單。今始啓下。昨年條待下敎進排。自今年點下條進排。分道月日。往復該曹。自惠廳先爲草記。二十種進排數爻及待下敎進排數爻。亦令惠廳別單啓下。
정조 9년 · 강
遞吏曹參議徐龍輔。
정조 9년 · 목
龍輔牌不進。敎以。旣有金宇鎭之實故。無有徐鼎修之嫌避。昨政點下。雖知其太不誠實。蓋因望乏。本職許遞。
정조 9년 · 목
予曰。 大司成牌去來知人。 祐源曰。陞試尙餘六抄。不可不鱗次設行矣。予曰。陞補及通讀。趁歲前連爲設行。以此意承旨退去。分付成均館。
정조 9년 · 강
副修撰吳泰賢疏陳病狀乞遞。仍懲討。賜批。
정조 9년 · 목
疏略曰。顧臣苫塊餘生。觸事增哀。抑臣夙嬰奇疾。源委已深。乞削臣本兼諸職焉。噫嘻。丙丁以來。亂賊接踵。懲討不嚴。适雲按例之律。黨與究覈之典。當斷不斷。今春諸賊之變。尙忍言哉。凶如瑮賊。惡如福逆。而未施當律。道夏之爲賊腹心。而薄施竄配。光殷之爲賊居停。而尙稽一問。亟從執法之請。竝施當用之律。批以。悉諭諸批。爾其勿辭察職。
정조 9년 · 강
遞承旨洪秀輔洪文泳。以金尙集洪仁浩代之。
정조 9년 · 목
敎曰。都承旨左副承旨許遞。前望單子入之。待下批。牌招察任。
정조 9년 · 강
以趙時偉爲大司成。
정조 9년 · 목
敎曰。大司成前望單子入之。待下批。牌招察任。
정조 10년 · 강
御春塘臺。行宣傳官試射。
정조 10년 · 목
東南兩廟碑役時別看役守直官以下。看役將校守僕工匠等。竝令放射。入格人施賞有差。○宣傳官成道種三廳都居首。依例加資。南行宣傳官趙華錫柳葉箭一巡三中。直赴殿試。○兵曹判書徐有隣啓言。日前宣傳官具綜。以受侮於僚員呈狀乞遞。繼有李光益之辭狀。始知綜與光益。因番次事爭詰。光益於綜。先有不擇之言則誠忘錯。而不可以此任其引義。故嚴飭退却矣。又接本廳所報。則兩人皆書不字而出去云。莫重歲初動駕。親臨試射。侍衛不可不備。報狀則勿施。使之進參。而揆以事體。有難仍置。宣傳官具綜李光益。一竝汰去。其罪狀。請令該府拿問處之。從之。敎以。毋論事實之如此如彼。先發口者李光益也。首作俑者李光益也。渠旣年淺。且以將臣子弟。登科未滿數歲。其處事不畏愼如此。究厥罪狀。固已萬萬痛駭。況李光益之於具綜。以年則過紀也。以職則隔等也。然而肆發口氣。無難較挈。此莫非前禁將不善敎姪。任其縱恣也。旣聞之後。豈可尋常處之。前禁將李敬懋。爲先施以不敍之典。兼訓鍊大將李柱國曰。宣傳官之書不字。完決去就然後始爲書之。而近來書不字之人。該廳一會勸入。畢竟無事。故少不如意。無難書之。此後則一切嚴防爲宜。敎以。卿之所奏。政合予意。以此出擧條。後勿以此事登聞。如是申飭之後。又復違越。則廳首與犯者同罪。一依俄者受敎遵行之意。卿更爲嚴飭該廳。柱國又啓言。本局千別將。只是四員。而其中二員。或兼帶行首宣傳官及別軍職。每當動駕之時。領軍勢難分排。以局別將代察。事甚苟簡。敢此仰達。敎以。竝改差。○敎曰。宣傳官李彥敬他司相換。李元謙汰去。與未差之代。口傳差出。○敎曰。何時點下。尙不待令。近來宣傳官所爲皆若此。況屢次申飭之下。亦無動靜。所爲節節無狀。不可汰去而止。當該宣傳官李元謙。令兵曹決棍五度。行首宣傳官汰去。○敎曰。當此渠輩擧行役役之時。決難付之生手。決棍足懲其晩時待令之罪。如果無故。汰去分揀。仍任前職。此望筒勿施。○敎曰。當該御營廳軍色從事官汰去。令該府拿問處之。
정조 10년 · 강
以金頤柱爲大司憲。金光默爲大司諫。前望也。
정조 10년 · 강
有政。吏曹判書金魯鎭進。
정조 10년 · 목
以尹㬦爲執義。李鼎運爲掌令。沈晉賢李尙度爲持平。李聖圭爲兵曹參判。申大升爲刑曹參判。李在簡爲同經筵。
정조 10년 · 강
遞大司憲金頤柱。以沈豊之代之。前望也。
정조 10년 · 강
以徐鼎修洪仁浩爲承旨。前望也。
정조 10년 · 강
命時囚朴廣源具綜李光益李得泌徐有年等保放。
정조 10년 · 강
命明朝參。待下敎爲之。
정조 10년 · 강
徒配宮奴貴得光麗等。
정조 10년 · 목
刑曹啓言。貴得敺打人物。私用着庫。光麗同力參涉。貴得安岳郡。光麗大興郡。幷徒一年定配。決杖六十押送。龍大聖哲介福云得等。一次刑訊放送。從之。
정조 10년 · 강
設推鞫。委官領敦寧鄭存謙。判府事徐命善。左議政洪樂性。判府事李福源金熤。判義禁趙㻐。知義禁鄭民始趙時俊。同義禁尹蓍東。承旨洪仁浩。大司憲沈豊之。大司諫金光默。問事郞廳趙弘鎭金啓洛趙濟魯曺允大成種仁李翼晉徐美修洪義浩。刑房都事呂駿永兪漢絅。文書都事李學永趙應鎭進。
정조 10년 · 목
義禁府啓言。問郞申耆補外。沈晉賢移拜臺職。其代請以副校理曺允大。修撰成種仁差下。從之。○泰守供。漢敬住接之家。近於李哥家。李哥若欲傳書。何必使矣身轉傳云云。泰守與漢敬面質。漢敬向泰守曰。汝之受書李哥之狀。吾與雪銀同分明目覩。以書給我之時。舍堂亦見之矣。舍堂今雖已死。而雪銀同尙在。汝其可終諱乎。且汝誘我曰雖殺獄罪人。不承款則無直爲打殺之理。愼勿以書札事吐實者。抑何意思乎。泰守曰。雪銀同若以目見樣立證。吾無他發明之端云云。鞫廳議啓。兩囚之招。旣以雪銀同爲證。請移來鞫廳。敎曰。捕招雪銀同一一承款。已令移送。更加出意見。詳細盤問。文案太甚遲滯。各別嚴飭。星火封入。鞫金雪銀同。雪銀同供。矣身以漢敬之侄。始終隨行於諸居士。而居士會于三水仁遮外洞李生員家。會者凡五人。泰守也。漢敬也。主人李哥也。命福也。趙居士也。五人同會。寫出書札。漢敬則持筆寫之。泰守則在傍呼文。紙樣則白色簡。不大不少。字體則甚細。所寫則滿紙。寫畢納於矣身囊中。漢敬囑矣身曰。此乃可秘之書。須勿宣漏藏置之事云云。雪銀同與漢敬面質。逐條迫問。漢敬但曰汝言孟浪。又與泰守面質。雪銀同向泰守曰。汝豈不與三水李哥及漢敬同坐。使漢敬持筆書之。汝則呼文曰如是如是乎。寫畢使吾藏之。而豈不云雖至周牢斬頭之境。愼勿發此言乎。泰守默然不答。鞫李文穆。文穆供。矣身果爲邀見劉居士崔居士。請看四柱。且令擲占。則居士輩謂矣身身數不吉。勸行七星祭。又爲寫給朱符而已。居士輩寫出書札時。矣身初不參見。但於七星祭祝文書出時。居士輩及三水將校全倫純。隣居李昌順在座同見。而昌順與矣身。有收養翁壻之稱云云。文穆與雪銀同面質。雪銀同向文穆曰。日不記汝與諸居士會坐。漢敬持筆書之於簡紙。泰守呼文曰如是如是。伊時汝則坐於門閾。居士輩坐於房右。且汝旣知吾名字。則豈不知相親居士之姓名。又豈不參聞參見於居士輩所爲乎。文穆曰。吾無參見寫書之事。又不知諸居士名字云云。鞫廳議啓。文穆所當連加刑訊。而遠路就捕之餘。恐或徑斃。請姑停刑。允之。鞫廳議啓。泰守之一直嚴訊。亦非盤詰得情之道。請姑停刑。允之。敎曰。推鞫姑勿撤罷。應問諸囚。待明朝盤問。停刑用刑。量宜爲之。闕門今方下鑰。推案待明朝封入。卿等勿爲退去。
정조 10년 · 강
命寶城郡守李商五改差。
정조 10년 · 목
敎曰。東作將始。此時守令曠官可悶。題目終難放過。若待捧供。必致許久遲滯。寶城郡守李商五改差。令該曹口傳擇差。仍令不多日內辭朝。
정조 10년 · 강
以吳載光爲寶城郡守。口傳也。
정조 10년 · 강
汰宣傳官梁埉。
정조 10년 · 목
敎曰。向政內遷。已慮其儱侗。難於久任。今日復職後。因推案去來。使之當日謝恩矣。聞該廳言。內遷翌日。忽又下去本邑云。寧有如許擧措。宣傳官梁埉爲先汰去。令該府拿問嚴處。渠所下去之意。決知非出於爲民。卽令道伯嚴査狀聞。俾年少武弁肥己不法者。知所懲畏。査啓萬一草草。道伯亦難免重勘。一體嚴飭。
정조 10년 · 강
命廣州府尹擬薦。
정조 10년 · 목
京畿監司徐有防以廣州府尹李義寬身死啓。敎以。保障重地。不可一日曠務。府尹身死之代。卽令廟堂今日擬薦。待下批。從速辭朝。
정조 10년 · 강
以柳焵爲廣州府尹。備薦也。
정조 10년 · 강
設推鞫。座目見上。